Gandia i la Generalitat signen el protocol per a l'execució del Centre Integrat de Formació Professional
18 juliol 2024

## Gandia i la Generalitat signen el protocol per a l'execució del Centre Integrat de Formació Professional18 juliol 2024Última actualització: 18 juliol 2024

![](../gestion/img/2d3a65202afaee8728be65665920ee4bbf95ac087d93d20ef3301701341878f9.jpg)  
  

_"Hui és un dia important per a Gandia. Estem davant del projecte estratègic més important que puguem traçar per als pròxims anys i legislatures"_. Amb aquestes paraules ha valorat l'**alcalde de Gandia, José Manuel Prieto**, la signatura del protocol per a l'execució del Centre Integrat de Formació Professional de la Safor, entre la Generalitat Valenciana, representada pel **director general d'Infraestructures Educatives, José María Larena**, i l'Ajuntament de Gandia.

  
Després de la signatura del document, que s'ha celebrat al Saló Laval del Consistori en presència de les **regidores Esther Sapena i Elena Moncho**, la primera autoritat municipal ha recordat que aquest centre es va començar a treballar amb la Conselleria durant la passada legislatura i que el govern municipal ja va cedir una parcel·la municipal situada al sector Beniopa- Passeig per a la instal·lació. La infraestructura formativa tindrà **24 cicles formatius +CEFIRE** i comptarà amb una inversió de 22,6 milions d'euros que es destinaran a la construcció d'un edifici de nova planta sobre una parcel·la de 14.000 metres quadrats.  
  
_"Gràcies a la signatura d'aquest protocol tracem un calendari al full de ruta que reflecteix el que ja havíem acordat entre les dues administracions"_, ha explicat Prieto qui ha indicat que, sempre que es complisquen els terminis, l'anunci d'aquesta licitació per a la contractació de la redacció del projecte i la direcció d'obra començaria el setembre del 2024, per la qual cosa **les obres podrien iniciar-se el setembre del 2025 i estar concloses dos anys després**.  
  
En la seua intervenció, l'alcalde ha destacat la col·laboració en les administracions i empreses de la ciutat i la comarca, ja que millorarà els perfils dels treballadors, i ha incidit que "_des de Gandia i la Safor estem liderant la revolució en la Formació Professional, que està sent capaç de resoldre les demandes dels sectors productius i l'ocupabilitat dels nostres ciutadans"_. En aquest sentit, Prieto ha recordat que Gandia va constituir el primer Consell Territorial de l'FP creat al territori valencià per centrar els esforços en les necessitats reals de la ciutat i comarca que han acabat fructificant en aquest compromís per al nou centre.  
  
_"Estem treballant per retindre el talent, atraure el que s'haja hagut d'anar fora i aconseguint que el nombre de ciutadans que s'incorporen a la població activa no deixe de créixer igual que els afiliats a la Seguretat Social. Això és un indicador que estem donant resposta als nostres ciutadans, als que decideixen vindre a viure ací i als nostres joves perquè puguen accedir a un mercat laboral cada vegada més exigent i competitiu"_, ha declarat l'alcalde.  
  
Per concloure la seua intervenció, Prieto ha reafirmat el seu convenciment que _"estem davant de legislatura de les oportunitats i de les inversions. La legislatura de la gran transformació de Gandia"_, i ha agraït al director general la implicació en el projecte.  
  
Per la seua banda, Larena ha destacat _"el gran treball fet entre les dues administracions"_, i ha posat aquesta firma com a exemple de col·laboració entre la Generalitat i els ajuntaments. _"Estem molt satisfets amb l'acord perquè creiem i confiem que serà fonamental per millorar l'ocupabilitat de la zona gràcies a un centre que serà punter al seu entorn"_.

[Twittear](https://twitter.com/share)